РЕГЛАМЕНТ ЗА ИЗПЪЛНЕНИЕ (ЕС) 2015/341 НА КОМИСИЯТА
от 20 февруари 2015 година
за определяне на подробни правила за прилагане на Регламент (ЕС) № 223/2014 на Европейския парламент и на Съвета по отношение на образците за предоставяне на определена информация на Комисията
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 223/2014 на Европейския парламент и на Съвета от 11 март 2014 г. (1) относно Фонда за европейско подпомагане на най-нуждаещите се лица, и по-специално член 35, параграф 7, член 41, параграф 4 и член 49, параграф 3 от него,
като има предвид, че:
(1)
В Регламент за изпълнение (ЕС) № 463/2014 на Комисията (2) се определят необходимите за изпращането на програмите разпоредби. За да се гарантира изпълнението на програмите, финансирани от Фонда за европейско подпомагане на най-нуждаещите се лица („FEAD“), е необходимо да се определят допълнителни разпоредби за прилагането на Регламент (ЕС) № 223/2014. За да се осигури цялостен поглед върху тези разпоредби, както и достъп до тях, те следва да бъдат определени в един общ акт за изпълнение.
(2)
С цел да се подобри ефективността и прозрачността при изпълнението на финансираните от FEAD програми е необходимо да се установи образецът за заявленията за плащане и образецът за отчетите по оперативните програми.
(3)
За тази цел следва също така да бъде установен образецът, в който са описани действащите функции и процедури, свързани с управляващия орган или, според случая, със сертифициращия орган, както и образецът за доклада и становището на независимата структура за одит. В образците следва да се определят техническите характеристики на всяко поле в електронната система за обмен на данни. Тъй като тези образци ще послужат за основа при разработването на електронната система за обмен на данни, посочена в член 30, параграф 4 от Регламент (ЕС) № 223/2014, в тях следва да се определи и начинът, по който данните за допустимите разходи ще се въвеждат в тази система.
(4)
Разпоредбите в настоящия регламент следва да зачитат основните права и принципите, признати в Хартата на основните права на Европейския съюз, и по-специално правото на защита на личните данни. Поради това настоящият регламент следва да се прилага в съответствие с тези права и принципи. По отношение на личните данни, обработвани от държавите членки, се прилага Директива 95/46/ЕО на Европейския парламент и на Съвета (3). По отношение на обработването на лични данни от институции и органи на Съюза и свободното движение на тези данни се прилага Регламент (ЕО) № 45/2001 на Европейския парламент и на Съвета (4).
(5)
Мерките, предвидени в настоящия регламент, са в съответствие със становището на комитета, отговарящ за Фонда за европейско подпомагане на най-нуждаещите се лица,
ПРИЕ НАСТОЯЩИЯ РЕГЛАМЕНТ:
Член 1
Образец за описанието на действащите функции и процедури, свързани с управляващия орган и сертифициращия орган
1. Описанието на действащите функции и процедури, свързани с управляващия орган и, според случая, със сертифициращия орган, се съставя в съответствие с образеца, установен в приложение I към настоящия регламент.
2. Когато за няколко съфинансирани от FEAD оперативни програми се прилага една обща система, може да се изготви единно описание на функциите и процедурите, посочени в параграф 1.
Член 2
Образец на доклада на независимата структура за одит
1. Одитният доклад на независимата структура за одит по член 35, параграф 2 от Регламент (ЕС) № 223/2014 се изготвя в съответствие с образеца, установен в приложение II към настоящия регламент.
2. Когато за няколко съфинансирани от FEAD оперативни програми се прилага една обща система, може да се изготви единен вариант на одитния доклад, посочен в параграф 1.
Член 3
Образец на становището на независимата структура за одит
1. Становището на независимата структура за одит по член 35, параграф 2 от Регламент (ЕС) № 223/2014 се изготвя в съответствие с образеца, установен в приложение III към настоящия регламент.
2. Когато за няколко съфинансирани от FEAD оперативни програми се прилага една обща система, може да се изготви единен вариант на становището, посочено в параграф 1.
Член 4
Образец на заявлението за плащане
Заявлението за плащане по член 41, параграф 4 от Регламент (ЕО) № 223/2014, се изготвя в съответствие с образеца, установен в приложение IV към настоящия регламент.
Член 5
Образец за отчетите
Отчетите по член 49, параграф 1 от Регламент (ЕС) № 223/2014 се представят на Комисията в съответствие с образеца, установен в приложение V към настоящия регламент.
Член 6
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 20 февруари 2015 година.